10. การควบคุมภายใน

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท พรีเชียส ชิพปิ้ง จำกัด (มหาชน)
ประกอบด้วยกรรมการอิสระจำนวน 3 ท่าน ได้แก่ พล.ต.ท. เกียรติศักดิ์ ประภาวัต
ประธานคณะกรรมการตรวจสอบ พลเรือเอก ดร. อำนาจ จันทนมัฎฐะ และนายสุพัฒน์ ศิวะศรีอำไพ
เป็นกรรมการตรวจสอบ
คณะกรรมการตรวจสอบได้ปฏิบัติหน้าที่ตามกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทและตามข้อกำหนดของตลาดหลักทรัพย์แห่งประเทศไทย
ซึ่งสรุปได้ดังต่อไปนี้

-   ในปี 2546 ได้จัดให้มีการประชุมคณะกรรมการตรวจสอบอย่างสม่ำเสมอ
    เพื่อพิจารณาสอบทานงบการเงินของบริษัทและบริษัทย่อยและคณะกรรมการตรวจสอบได้ประชุมร่วมกับผู้สอบบัญชีภายนอกทุกไตรมาส
    เพื่อปรึกษาและรับฟังคำชี้แจงเกี่ยวกับรายงานของผู้สอบบัญชี ผลการตรวจสอบงบการเงิน
    และข้อเสนอแนะเกี่ยวกับมาตรฐานการบัญชีที่เกี่ยวข้อง คณะกรรมการตรวจสอบมีความเห็นว่า
    บริษัทมีกระบวนการจัดทำและการเปิดเผยข้อมูลในงบการเงินที่ถูกต้อง ครบถ้วน
    เป็นที่เชื่อถือได้

-   คณะกรรมการตรวจสอบได้ร่วมปรึกษากับผู้ตรวจสอบภายในเกี่ยวกับขอบเขตความรับผิดชอบและหน้าที่ของแผนกตรวจสอบภายใน
    และได้อนุมัติแผนงานการตรวจสอบของแผนกตรวจสอบภายใน ในปี
    2546แผนกตรวจสอบภายในได้ทำการประเมินความเสี่ยงและกลไกการควบคุมภายในสำหรับทุกแผนกของบริษัท
    ตรวจสอบด้านการปฏิบัติงานสำหรับบางแผนก
    ตรวจสอบรายการที่อาจมีความขัดแย้งทางผลประโยชน์ และตรวจการปฏิบัติตามกฎ ระเบียบ
    ข้อบังคับ รวมทั้งกฎหมายต่างๆที่เกี่ยวข้องกับบริษัท ซึ่งได้แก่ พระราชบัญญัติเรือไทย
    พุทธศักราช 2481 รายการที่อาจมีความเสี่ยงทางภาษี
    รวมทั้งได้ดำเนินการติดตามผลการตรวจสอบอย่างใกล้ชิด
    สำหรับผลการตรวจสอบและคำเสนอแนะต่างๆได้มีการพูดคุยกับเจ้าหน้าที่ที่เกี่ยวข้องและผู้บริหารแล้ว
    และได้รายงานผลการตรวจสอบต่อคณะกรรมการตรวจสอบ

-   ฝ่ายตรวจสอบภายในได้สอบทานรายการที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทย
    เรื่อง “การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน
    พ.ศ. 2546” ผลการสอบทานพบว่าบริษัทมีรายการที่เกี่ยวโยงกันจำนวน 2
    รายการและเข้าข่ายเป็นรายการที่เกี่ยวโยงกันประเภทที่ 2
    คือรายการที่เกี่ยวกับสินทรัพย์หรือบริการตามความหมายของประกาศฉบับนี้
    ซึ่งได้แก่ค่าเช่าสำนักงานและค่าตั๋วเครื่องบิน
    ซึ่งรายละเอียดของรายการดังกล่าวได้อธิบายไว้แล้วภายใต้หัวข้อเรื่อง รายการที่เกี่ยวโยงกัน
    ในรายงานประจำปีฉบับนี้
    ผลการสอบทานได้เสนอต่อคณะกรรมการบริษัทพิจารณาในการประชุมคณะกรรมการบริษัทครั้งที่
    2/2547 เมื่อวันที่ 26 มีนาคม 2547
    ซึ่งคณะกรรมการตรวจสอบและคณะกรรมการบริษัทมีความเห็นว่ารายการที่เกี่ยวโยงกันดังกล่าวมีความยุติธรรมและเพื่อผลประโยชน์สูงสุดของบริษัท

-   คณะกรรมการตรวจสอบมีความเห็นว่าบริษัทมีระบบการควบคุมภายในที่เหมาะสม
    เพียงพอและไม่มีจุดบกพร่องที่มีสาระสำคัญ

-   คณะกรรมการตรวจสอบมีความเห็นว่า
    บริษัทได้ปฎิบัติตามกฎหมายและข้อกำหนดที่เกี่ยวข้องโดยตรงต่อการดำเนินการของบริษัท
    ซึ่งโดยหลักการแล้ว กฎหมายเหล่านี้ก็คือ พระราชบัญญัติบริษัทมหาชนจำกัด ประมวลรัษฎากร
    พระราชบัญญัติเรือไทย
    พระราชบัญญัติหลักทรัพย์และตลาดหลักทรัพย์และประกาศตลาดหลักทรัพย์แห่งประเทศไทย

-   คณะกรรมการตรวจสอบได้รายงานผลการประชุมคณะกรรมการตรวจสอบกับผู้สอบบัญชีภายนอกและผู้สอบบัญชีภายในต่อที่ประชุมคณะกรรมการบริษัททุกไตรมาสเพื่อเป็นข้อมูลแก่คณะกรรมการและเพื่อรับคำแนะนำจากคณะกรรมการบริษัท

สำหรับงบการเงินประจำปี 2547 ของบริษัทและบริษัทย่อย
คณะกรรมการตรวจสอบได้พิจารณาและเสนอต่อที่ประชุมคณะกรรมการบริษัทให้ขออนุมัติจากที่ประชุมสามัญประจำปีผู้ถือหุ้น
2547 เพื่อแต่งตั้งผู้สอบบัญชีจากบริษัท สำนักงาน เอินส์ท แอนด์ ยัง จำกัด
เป็นผู้สอบบัญชีโดยมีค่าตอบแทนรวมจำนวน 4 ล้านบาทแยกต่างหากจากค่าใช้จ่ายเบ็ดเตล็ด
ซึ่งค่าสอบบัญชีดังกล่าวถูกพิจารณาจากจำนวนเรือเดินทะเลของบริษัทและบริษัทย่อย ณ วันที่ 31
ธันวาคม 2546 ซึ่งมีจำนวน 29 ลำ (ไม่รวมเรือเดินทะเลจำนวน 1
ลำของบริษัทย่อยในต่างประเทศ) ฉะนั้นถ้ามีการซื้อเรือเดินทะเลเพิ่มในปี 2547
ค่าสอบบัญชีจะเพิ่มขึ้น โดยเป็น 80,000 บาท ต่อบริษัทย่อยที่มีเรือเดินทะเล 1 ลำ และ
100,000บาทต่อบริษัทย่อยที่มีเรือเดินทะเล 2 ลำ

ในนามคณะกรรมการตรวจสอบ

ของบริษัท พรีเชียส ชิพปิ้ง จำกัด (มหาชน)

พล.ต.ท.เกียรติศักดิ์ ประภาวัต

ประธานคณะกรรมการตรวจสอบ

26 มีนาคม 2547